Jy was vir my die mooiste ou wat ek al gesien het. Als van jou was mooi – jou glimlag, jou oë en ook jou hart.
Ons het toe getrou en is met pragtige kinders geseën. Maar ons geluk het verander in ’n glashuis wat aan skerwe gespat het nadat die dwelms jou van my en ons kinders kom steel het.
Ons is nie meer eerste in jou lewe nie. Ons wag baie nagte tevergeefs dat jy huis toe kom. Wanneer jy met dagbreek nie tuis is nie, vrees ons vir jou veiligheid.
Jy het jou lewensuitkyk, jou drome en geloof weggesmyt in ruil vir daardie R300-plastieksakkies en ’n strooitjie.
Jy het alles verloor. Maar dis nie net jy wat alles verloor het nie. Jy het die dwelmduiwel toegelaat om in ons huis in te kom en ons hele gesin van als te beroof.
Jou verslawing is die enigste wenner. Maar steeds wens ek daardie donker gat waarin jy jou laat insuig het, sal jou weer uitspoeg.